b'\n_START_ARTICLE_\nErnst Mensen\n_START_PARAGRAPH_\nErnst Mensen d\xc3\xb8bt Mons Monsen Oyri (1795 \xe2\x80\x93 1843) var f\xc3\xb8dt i Norge. Professionel ultral\xc3\xb8ber og kur\xc3\xa9r._NEWLINE_Han studerede som ung ved den Kongelige Danske Navigationsskole, hvor han tilegnede sig kendskab til navigation, som senere skulle vise sig at have stor v\xc3\xa6rdi p\xc3\xa5 hans lange l\xc3\xb8berejser._NEWLINE_I sine tidligere tidligere \xc3\xa5r var han s\xc3\xb8mand og eventyrer, med rejser til Amerika, Afrika, Asien og Australien._NEWLINE_Mons Monsen Oyri ankom til London hvor han skiftede til det professionelle navn Ernst Mensen og blev hvad man p\xc3\xa5 det tidspunkt kaldte "a pedestrian" (fodsportsmand) \xe2\x80\x93 en karriere, som kom til at vare 25 \xc3\xa5r.\n_START_SECTION_\nStarten\n_START_PARAGRAPH_\nHans f\xc3\xb8rste bem\xc3\xa6rkelsesv\xc3\xa6rdige l\xc3\xb8b blev foretaget i 1819, hvor han l\xc3\xb8b fra London til Portsmouth, en distance p\xc3\xa5 73 miles (117 km), p\xc3\xa5 9 timer (13 km pr. time). Kort tid senere l\xc3\xb8b han fra London til Liverpool, 149 miles (ca. 240 km), p\xc3\xa5 32 timer (7,5 km pr. time)._NEWLINE_L\xc3\xb8bet fra London til Liverpool var ikke s\xc3\xa6rlig bem\xc3\xa6rkelsesv\xc3\xa6rdigt, men London til Portsmouth-l\xc3\xb8bet var fremragende for en langdistance-l\xc3\xb8ber p\xc3\xa5 dette tidspunkt.\n_START_SECTION_\nKontinentet\n_START_PARAGRAPH_\nErnst Mensen vandrede rundt i Europa, l\xc3\xb8b konkurrencer og udf\xc3\xb8rte bedrifter i over 70 forskellige byer. Han blev en kl\xc3\xb8gtig selv-promotor og benyttede sig sommetider af tricks, spillede syg eller simulerede skader samt tabte mindre vigtige v\xc3\xa6ddem\xc3\xa5l for at forbedre sine odds f\xc3\xb8r sin n\xc3\xa6ste konkurrence._NEWLINE_I 1832 tog han til Paris for at forberede et dristigt l\xc3\xb8b til Moskva. I henhold til de v\xc3\xa6ddem\xc3\xa5l han indgik, skulle han modtage 3.800 francs hvis han tilbagelagde distancen p\xc3\xa5 15 dage. Han startede fra Place Vend\xc3\xb4me i Paris den 11. juni kl. 0400. Trods det, at han skulle l\xc3\xb8be p\xc3\xa5 d\xc3\xa5rlige veje i al slags vejr og skulle sv\xc3\xb8mme over 13 brede floder, ankom han til Kreml i Moskva den 25. juni kl. 1000._NEWLINE_Hvor langt han virkelig l\xc3\xb8b p\xc3\xa5 de 13 dage og 8 timer er usikkert. Forskellige beretninger vurderer distancen til at v\xc3\xa6re mellem 1.500 til 2.100 miles (2.414 til 3.379 km). Hvis den korteste distance (fugleflugt) l\xc3\xa6gges til grund for l\xc3\xb8beturen fra Paris til Moskva, tilbagelagde Ernst Mensen formidable 110 miles (178 km) pr. dag._NEWLINE_Hans andet store l\xc3\xb8b begyndte den 6. juni 1836, hvor han startede fra M\xc3\xbcnchen kl. 1300, med meddelelser fra kongen af Bayern til s\xc3\xb8nnen Otto, konge af Gr\xc3\xa6kenland. L\xc3\xb8bet var "kun" 1.100 miles (1.770 km) langt, men omr\xc3\xa5det Ernst skulle l\xc3\xb8be igennem, var meget vanskeligere end mellem Paris og Moskva. P\xc3\xa5 turen blev der skudt efter ham, hans penge, kort samt kompas blev stj\xc3\xa5let og senere blev han arresteret som spion og sat i f\xc3\xa6ngsel i to dage. Han var stadigv\xc3\xa6k i stand til at fuldf\xc3\xb8re sit l\xc3\xb8b p\xc3\xa5 lidt over 24 dage, syv dage hurtigere end det ville have taget med regul\xc3\xa6r post.\n_START_SECTION_\nDet l\xc3\xa6ngste l\xc3\xb8b\n_START_PARAGRAPH_\nDen 28. juli 1836 foretog Ernst Mensen sit l\xc3\xa6ngste l\xc3\xb8b, denne gang fra Istanbul (tidligere Konstantinopel) til Kolkata (tidligere Calcutta) og retur. Han krydsede de vilde bjerge i Mellem\xc3\xb8sten, Syriens \xc3\xb8rkener, Persiens sletter, bjerge og kl\xc3\xb8fter i Afghanistan og Himalaya (hvor han sommetider m\xc3\xa5tte bruge snesko). Han ankom til Kolkata efter 30 dage \xe2\x80\x93 en tredjedel af den tid, som den hurtigste karavane ville have brugt om samme tur._NEWLINE_Efter fire dages hvil l\xc3\xb8b han tilbage til Istanbul (Konstantinopel), hvortil han ankom den 23. september. I alt, trods det at han blev beskudt, udsat for r\xc3\xb8veri og bidt af slanger, tilbagelagde han turen, der var 5.000 miles (8.045 km) lang, p\xc3\xa5 59 dage, hvilket gav et gennemsnit p\xc3\xa5 87 miles (140 km) pr. dag. Under l\xc3\xb8bet m\xc3\xa5tte han krydse \xc3\xb8rkener og ubeboede saltsumpe som strakte sig hundredvis af km. Nogle af de lande han krydsede var i permanent krig og myldrende fuldt af r\xc3\xb8vere. "Vidner til mine l\xc3\xb8b betragtede mig som excentrisk, et fjols eller besat af dj\xc3\xa6velen", skrev han i sin dagbog._NEWLINE_Ernst Mensen var kort og firsk\xc3\xa5ren og levede meget spartansk. Han foretrak at spise kolde m\xc3\xa5ltider og sove i det fri, p\xc3\xa5 jorden. Hvis man sov i en seng, mente han at kroppen blev frataget sin elasticitet og styrke. N\xc3\xa5r han sov indend\xc3\xb8rs, foretrak han en tr\xc3\xa6b\xc3\xa6nk. Han var i stand til at klare sig med meget lidt s\xc3\xb8vn \xe2\x80\x93 en stor fordel for en ultral\xc3\xb8ber. Han sov sj\xc3\xa6ldent mere end 3\xe2\x80\x934 timer i d\xc3\xb8gnet og n\xc3\xa5r han l\xc3\xb8b, var det en kendsgerning at han kun sov 10\xe2\x80\x9315 min., to gange i d\xc3\xb8gnet \xe2\x80\x93 st\xc3\xa5ende medens han l\xc3\xa6nede sig op ad et tr\xc3\xa6, med et stykke stof over \xc3\xb8jnene.\n_START_SECTION_\nSpisevaner\n_START_PARAGRAPH_\nErnst Mensen valgte altid den mest direkte rute p\xc3\xa5 sine l\xc3\xb8beture. Han undgik st\xc3\xa6der og byer hvor nysgerrige menneskem\xc3\xa6ngder kunne sinke ham, medens forhindringer som floder og bjerge ikke generede ham. Han gik sj\xc3\xa6ldent, men foretrak at l\xc3\xb8be med lange seje skridt. Som proviant medbragte han kiks og hindb\xc3\xa6rsyltet\xc3\xb8j. Hans favorit-drik var vin som han drak fra flasken, hvilket han sommetider ogs\xc3\xa5 gjorde under l\xc3\xb8b. Store m\xc3\xa6ngder vin sinkede ham tilsyneladende ikke. Ernst skrev i sin dagbog "Jeg valgte et kald, som de fleste mennesker fandt fremmed og ufrugtbart, men det bragte mig megen \xc3\xa6re, mange penge og i till\xc3\xa6g den rige h\xc3\xb8st af forn\xc3\xb8jelsen ved at rejse. Jeg m\xc3\xa5 dog indr\xc3\xb8mme at der var nogle sorger og lidelser".\n_START_SECTION_\nDen st\xc3\xb8rste udfordring\n_START_PARAGRAPH_\nI 1842, 30 \xc3\xa5r f\xc3\xb8r Stanley og Livingstone, lagde han planer for hans st\xc3\xb8rste bedrift \xe2\x80\x93 et l\xc3\xb8b til Nilens udspring. Nogle beretninger fort\xc3\xa6ller at han planlagde og l\xc3\xb8be Afrika p\xc3\xa5 langs, fra Kairo til Cape Town. Grev Hermann von P\xc3\xbcckler-Muskau, som havde rejst massivt i Egypten og gjort adskillige mislykkede fors\xc3\xb8g p\xc3\xa5 at tr\xc3\xa6nge frem ad Nilen til dens udspring, tilb\xc3\xb8d at sponsorere l\xc3\xb8bet og bel\xc3\xb8nne Ernst Mensen med en stor sum penge, hvis han havde succes med sit foretagende._NEWLINE_Den 11. maj 1842, startede Ernst Mensen fra Muskau i Polen. Han passerede Istanbul (dengang Konstantinopel) og n\xc3\xa5ede Jerusalem p\xc3\xa5 30 dage, og l\xc3\xb8b derefter de 500 km til Kairo. Efter nogle m\xc3\xa5neder i Kairo, satte han kurs mod syd, langs Nilen. I landsbyen Syang i Aswan \xc3\xb8rkenen, stoppede han om morgenen den 22. januar, for at hvile sig. Her d\xc3\xb8de han, tilsyneladende af dysenteri. En gruppe turister fandt ham, hvor han l\xc3\xa6nede sig op ad et palmetr\xc3\xa6 med et lommet\xc3\xb8rkl\xc3\xa6de over sine \xc3\xb8jne._NEWLINE_Der er rejst en sten i \xc3\xb8rkenen over Ernst Mensens grav med f\xc3\xb8lgende gravskrift hugget ind (overs\xc3\xa6ttelse):_NEWLINE_"Hurtig som et dyr, rastl\xc3\xb8s som en svale. Jorden, hans kampplads, man s\xc3\xa5 aldrig hans lige".'